b'\n_START_ARTICLE_\nC\xc3\xa2mp (fizic\xc4\x83)\n_START_PARAGRAPH_\n\xc3\x8en fizic\xc4\x83, un c\xc3\xa2mp este o m\xc4\x83rime care are o valoare determinat\xc4\x83 \xc3\xaen fiecare punct din spa\xc8\x9biu la orice moment \xc3\xaen timp; el reprezint\xc4\x83 un sistem dinamic cu un num\xc4\x83r infinit de grade de libertate. Matematic, un c\xc3\xa2mp este descris printr-o func\xc8\x9bie de coordonatele spa\xc8\x9biale \xc8\x99i de timp, solu\xc8\x9bie a unor ecua\xc8\x9bii cu derivate par\xc8\x9biale. Natura acestei func\xc8\x9bii depinde de teoria fizic\xc4\x83 \xc3\xaen care ea apare: un c\xc3\xa2mp fizic trebuie s\xc4\x83 reprezinte o realitate fizic\xc4\x83; o simpl\xc4\x83 func\xc8\x9bie definit\xc4\x83 \xc3\xaen vid nu este un c\xc3\xa2mp. Prin contrast, \xc3\xaen mecanic\xc4\x83 se studiaz\xc4\x83 sisteme dinamice cu un num\xc4\x83r finit de grade de libertate, care satisfac ecua\xc8\x9bii diferen\xc8\x9biale ordinare._NEWLINE_Exemple \xc3\xaent\xc3\xa2lnite \xc3\xaen teoria clasic\xc4\x83 a c\xc3\xa2mpurilor sunt c\xc3\xa2mpul gravita\xc8\x9bional, descris \xc3\xaen mecanica newtonian\xc4\x83 de legea atrac\xc8\x9biei universale iar \xc3\xaen cadrul teoriei relativit\xc4\x83\xc8\x9bii generale de ecua\xc8\x9biile lui Einstein, \xc8\x99i c\xc3\xa2mpul electromagnetic, descris de ecua\xc8\x9biile lui Maxwell. Dinamica sistemelor de particule elementare este descris\xc4\x83 de teoria cuantic\xc4\x83 a c\xc3\xa2mpurilor.'